- Jeg føler, jeg er i ingenmandsland

Cecilia har haft nedsat lungefunktion, siden hun var 11 år. Lægerne kan ikke sige hvorfor. Men i efteråret 2016 fik hun en infektion, der gjorde, at hun ophobede for meget CO2.

(© dr)

Lungerne blev så dårlige, at hun kom på venteliste til et par nye. Hun blev dermed en af de knap 500 danskere, som hvert år står på venteliste til et nyt organ.

Men Cecilia tabte sig, og hun blev pillet af ventelisten igen, fordi lægerne vurderede, at hun var for syg til at kunne klare en operation.

- Der er så mange ting, jeg skal nå. For det første skal jeg færdiggøre min HF. Så skal jeg på studentertur og have det pissesjovt. Og løbe og skrige og danse. Og så skal jeg ud at rejse, sagde Cecilia, da tv-vært Ibi Makienok mødte hende i hospitalssengen på Sjællands Universitetshospital i programmet ’Organer for livet?’.

- Jeg føler, jeg er ingenmandsland. Der er ikke nogen, der kan redde mig, føler jeg.

- Der er nye lunger til dig nu

Cecilie kom senere på hospice for børn, hvor hun lå i halvanden måned. Hun var klar til at dø, husker hun. Havde indstillet sig på, at hun ikke var den heldige; at der ikke kom nye lunger til hende.

En aften holdt hendes lunger op med at virke. Hun blev kørt til Rigshospitalet og lagt i en såkaldt hjerte-lunge-maskine, som gjorde det, hendes egne lunger ikke længere kunne. Hun kæmpede for sit liv.